APSTIPRINĀTS

ar Liepājas speciālās ekonomiskās

zonas pārvaldes pārvaldnieka Ulda Hmieļevska

Dokumenta datumu skatīt laika zīmogā

rīkojumu Nr.1.6/46

**NOTEIKUMI sārņu krautnes ar ražošanas blakusproduktu**

**piejaukumu atsavināšanaI**

**IZSOLĒ**

Identifikācijas numurs LSEZ IZS 2025/7

1. **VISPĀRĪGIE NOTEIKUMI**
   1. Izsoles noteikumi (turpmāk – Noteikumi) nosaka kārtību, kādā tiek organizēta Liepājas speciālās ekonomiskās zonas pārvaldes (turpmāk – Pārvalde, arī Pārdevējs) īpašumā esošas kustamas mantas – sārņu krautnes ar ražošanas blakusproduktu piejaukumu (turpmāk – Prece) izsole.
   2. Izsoli organizē izsoles komisija, pamatojoties uz Pārvaldes pārvaldnieka izdotu rīkojumu (turpmāk – Komisija).
   3. Izsolē var piedalīties personas, kuras Noteikumos noteiktajā kārtībā un termiņā ir pieteikušās dalībai izsolē, atbilst izvirzītajām prasībām un iemaksājušas izsoles nodrošinājumu.
   4. Izsoles dalībnieks, kurš saskaņā ar Noteikumiem ir nosolījis augstāko cenu iegūst tiesības saskaņā ar Noteikumiem slēgt pirkuma līgumu ar Pārvaldi.
   5. Pirkuma līgums tiek slēgts atbilstoši Noteikumu 2.pielikumā pievienotajam pirkuma līguma projektam.
2. **IZSOLES** **PRIEKŠMETS UN SĀKUMA CENA**
   1. Preces raksturojums: sāŗ grunts ar rūpnīcas “Liepājas metalurgs” ražošanas laikā radušos ražošanas blakusproduktu un atkritumu piejaukumu, t.sk. metalurģiskie sārņi, izdedži, šamota ķieģeļi, ķieģeļi, koka un dzelzsbetona gulšņi, dažāda gabarīta dzelzsbetona konstrukcijas, asfalta ieslēgumi, autoriepas, kaļķis, dažāda veida metalurģiskajai ražošanai izmantotu izejvielu atlikumi, un cita veida piegružojums, izņemot ar naftas produktiem un radioaktīviem atkritumiem piesārņotu grunti.
   2. Preces kopējais aptuvenais daudzums: ~50 000 m³ (kubikmetri). Pārdevējs negarantē Pircējam noteiktu Preces apjomu, savukārt Izsoles dalībniekam – Pircējam nav pienākums iegādāties noteiktu Preces apjomu.
   3. Prece atrodas Brīvības ielā 94C, Liepājā, atbilstoši Noteikumu 1.pielikumā pievienotajam Teritorijas plānam (turpmāk – Teritorija). Izsoles dalībniekiem ir pienākums iepazīties ar Preci dabā, iepriekš piesakoties un saskaņojot laiku ar Pārvaldes infrastruktūras departamenta vadītāja vietnieku Viesturu Romanovu, tel: 26795153, e-pasts: [viesturs.romanovs@lsez.lv](mailto:viesturs.romanovs@lsez.lv) .
   4. Preces savākšana veicama teritorijā, kas norādīta Izsoles noteikumu 1.pielikumā. Preces savākšanu un izvešanu no Teritorijas Pircējam ir pienākums iepriekš saskaņot ar Pārdevēju.
   5. Ņemot vērā, ka Prece satur ražošanas atkritumus, jebkādu darbību veikšanā ar Preci ievērojami normatīvie akti, kas regulē darbības ar atkritumiem, tostarp, bet ne tikai – Atkritumu apsaimniekošanas likums un uz tā pamata izdotie Ministru kabineta noteikumi, Dabas resursu nodokļa likums un uz tā pamata izdotie Ministru kabineta noteikumi, u.c.
   6. Preces saņemšanu un izvešanu no Teritorijas Pircējs veic par saviem līdzekļiem un ar savu tehnisko aprīkojumu, atbilstoši Pārdevēja un Valsts vides dienesta norādījumiem.
   7. Preces saņemšana (izvešana) uzsākama ne vēlāk kā 2 (divu) mēnešu laikā no Pirkuma līguma noslēgšanas. Preces saņemšana (izvešana) veicama 12 (divpadsmit) mēnešu laikā no Pirkuma līguma noslēgšanas.
   8. Pircējam jāveic grunts sastāvā esošo ražošanas atkritumu pārstrāde vai utilizācija normatīvajos aktos noteiktajā kārtībā, ievērojot vides aizsardzības prasībām atbilstošus atkritumu apsaimniekošanas principus. Ražošanas atkritumus, kuri netiks atkārtoti izmantoti, drīkst nodot tikai atkritumu apsaimniekotājam, kas Valsts vides dienestā ir saņēmis atbilstošu atļauju.
   9. Izsoles sākuma cena (nosacītā cena): 0,50 EUR (nulle *euro* piecdesmit centi) par 1 t (vienu tonnu) Preces.
   10. Izsoles solis noteikts 0,05 EUR (nulle *euro* pieci centi).
3. **IZSOLES VEIDS, MAKSĀJUMI UN SAMAKSAS KĀRTĪBA**
   1. Izsoles veids – elektroniska izsole ar augšupejošu soli.
   2. Maksāšanas līdzekļi – 100% *euro*.
   3. Izsoles nodrošinājums: 2500 EUR (divi tūkstoši pieci simti *euro)* 10 (desmit) dienu laikā pirms izsoles sākuma datuma personai, kura vēlas piedalīties izsolē, jāpārskaita Liepājas speciālas ekonomiskās zonas pārvaldei, vienotais reģistrācijas Nr.90000329402, AS “Swedbank”, konta Nr.LV12HABA0001407037000, ar atzīmi “Nodrošinājums piegružotas grunts izsolei”.
   4. Nokavējot noteikto samaksas termiņu vai nesamaksājot nosolīto cenu un pievienotās vērtības nodokli noteiktajā laikā, nosolītājs zaudē iesniegto nodrošinājumu.
   5. Nodrošinājums tiek ieskaitīts pirkuma maksā uzvarējušajam dalībniekam.
   6. Izsoles dalībniekiem, kuri piedalījušies Izsolē, bet pārtraukuši solīšanu Izsoles gaitā vai nav nosolījuši augstāko cenu par Izsoles priekšmetu, nodrošinājums tiek atmaksāts pēc Izsoles akta apstiprināšanas 15 (piecpadsmit) kalendāro dienu laikā, ieskaitot to kredītiestādes kontā, kas norādīts norēķinu rekvizītos elektronisko izsoļu vietnē <https://izsoles.ta.gov.lv> .
   7. Samaksa par Preci tiek veikta atbilstoši faktiskajam saņemtās preces apjomam un nosolītajai cenai par 1 t (vienu) tonnu Preces.
4. **IZSOLES DALĪBNIEKI**
   1. Par izsoles dalībnieku var kļūt jebkura fiziska vai juridiska persona vai šādu personu apvienība jebkurā to kombinācijā, kura saskaņā ar Latvijas Republikā spēkā esošajiem normatīvajiem aktiem un šiem Noteikumiem var iegūt īpašumā Preci un noteiktajā termiņā ir izpildījusi Noteikumu priekšnoteikumus un autorizēta dalībai izsolē (*atbilstības pārbaudi Pārvalde veic publiski pieejamos reģistros*):
      1. līdz reģistrācijas brīdim ir iemaksājusi šo noteikumu 3.3.punktā minimālo nodrošinājumu;
      2. kurai nav Valsts ieņēmumu dienesta administrēto nodokļu (nodevu) parādu Latvijas Republikā, vai valstī, kurā tas ir reģistrēts, tajā skaitā, valsts sociālās apdrošināšanas iemaksu parādi, kas kopsummā pārsniedz 150 EUR (*Valsts ieņēmumu dienests* [*https://www6.vid.gov.lv/NPAR*](https://www6.vid.gov.lv/NPAR)).
      3. kurai nav nenokārtotas saistības pret Pārvaldi;
      4. nav pasludināta maksātnespēja, nav uzsākts likvidācijas process, to saimnieciskā darbība nav apturēta vai pārtraukta, vai nav uzsākta tiesvedība par darbības izbeigšanu, maksātnespēju vai bankrotu (*Lursoft,* [*https://www.lursoft.lv/*](https://www.lursoft.lv/));
      5. uz kuru nav attiecināmas Latvijai saistošas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības, vai Ziemeļatlantijas līguma organizācijas dalībvalsts noteiktās sankcijas (*Lursoft,* [*https://www.lursoft.lv/*](https://www.lursoft.lv/));
      6. kurai ir spēkā esoša normatīvajos aktos noteiktā atļauja darbībām ar ražošanas atkritumiem (*Valsts vides dienesta reģistrs:* [*https://registri.vvd.gov.lv/opendata/permits/grp.csv*](https://registri.vvd.gov.lv/opendata/permits/grp.csv) );
      7. kura vidējais finanšu apgrozījums par iepriekšējiem 5 (pieciem) noslēgtajiem gadiem ir vismaz EUR 1 000 000,00 (viens miljons *euro* un 00 centi). Ja komercdarbības laiks ir īsāks, tad vidējam gada finanšu apgrozījumam no komercdarbības uzsākšanas brīža ir jābūt vismaz 1 000 000,00 EUR *(*viens miljons *euro* un 00 centi) bez PVN (*Lursoft,* [*https://www.lursoft.lv/*](https://www.lursoft.lv/)).
5. **IZSOLES DALĪBNIEKU REĢISTRĒŠANA IZSOĻU DALĪBNIEKU REĢISTRĀ**
   1. Pretendentu reģistrācija notiek elektronisko izsoļu vietnē <https://izsoles.ta.gov.lv> uzturētā Izsoļu dalībnieku reģistrā vietnē, pēc oficiāla paziņojuma par izsoli publicēšanu oficiālā izdevuma “Latvijas Vēstnesis” tīmekļa vietnē [www.vestnesis.lv](http://www.vestnesis.lv) un Pārvaldes oficiālajā tīmekļa vietnē <https://liepaja-sez.lv/>.
   2. Izsoles pretendenti – fiziska vai juridiska persona, kura vēlas savā vai citas fiziskas vai juridiskas personas vārdā pieteikties izsolei, elektronisko izsoļu vietnē <https://izsoles.ta.gov.lv> norāda:
      1. Fiziska persona:
         1. Vārdu, uzvārdu;
         2. Personas kodu vai dzimšanas datumu (persona, kurai nav piešķirts personas kods);
         3. Kontaktadresi;
         4. Personu apliecinoša dokumenta veidu un numuru;
         5. Norēķinu rekvizītus (kredītiestādes konta numurs, uz kuru personai atmaksājama nodrošinājuma summa),
         6. personas papildu kontaktinformāciju – elektroniskā pasta adresi un tālruņa numuru (ja tāds ir).
      2. Fiziska persona, kura pārstāv citu fizisku vai juridisku personu, papildus 5.2.1.punktā norādītajam, sniedz informāciju par:
         1. Pārstāvamās personas veidu;
         2. Vārdu, uzvārdu fiziskai personai vai nosaukumu juridiskai personai;
         3. Personas kodu vai dzimšanas datumu (ārzemniekam) fiziskai personai vai reģistrācijas numuru juridiskai personai;
         4. Kontaktadresi;
         5. Personu apliecinoša dokumenta veidu un numuru fiziskai personai;
         6. Informāciju par notariāli apliecinātu pilnvaru, ja reģistrēts lietotājs izsolē pārstāv citu fizisku personu, vai informāciju par rakstiski noformētu pilnvaru vai dokumentu, kas apliecina, reģistrēta lietotāja tiesības pārstāvēt juridisku personu bez īpaša pilnvarojuma, ja reģistrēts lietotājs pārstāv juridisku personu;
         7. Informāciju par pilnvarojuma apjomu (pārstāvības tiesības konkrētai izsolei, vairākām konkrētām izsolēm, uz noteiktu laiku, pastāvīgi).
   3. Reģistrējoties Izsoļu dalībnieku reģistrā, persona iepazīstas ar elektronisko izsoļu vietnes lietošanas noteikumiem un apliecina noteikumu ievērošanu, kā arī par sevi sniegto datu pareizību.
   4. Ziņas par personu iekļauj Izsoļu dalībnieku reģistrā, pamatojoties uz personas iesniegumu. Iesniegumu persona iesniedz patstāvīgi, izmantojot elektronisko izsoļu vietnē pieejamo elektronisko pakalpojumu “Par e-izsoļu vietnes dalību konkrētā izsolē” un identificējoties ar vienu no vienotajā valsts portālā [www.latvija.lv](http://www.latvija.lv) piedāvātajiem identifikācijas līdzekļiem.
   5. Reģistrēts lietotājs, kurš vēlas piedalīties izsludinātajā izsolē, elektronisko izsoļu vietnē nosūta izsoles rīkotājam lūgumu par autorizēšanos dalībai konkrētā izsolē un izsoles sludinājumā norādītajā izsoles rīkotāja kontā iemaksā izsoles nodrošinājuma summu sludinājumā noteiktajā apmērā, kā arī sedz maksu par dalību izsolē vietnes administratoram normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotu rēķinu.
   6. Izsoles organizētājs autorizē izsoles pretendentu, kurš izpildījis priekšnoteikumus dalībai izsolē, 5 (piecu) darba dienu laikā, bet **ne vēlāk kā 1 (vienu) dienu pirms pieteikšanās dalībai izsolē beigu termiņa**, izmantojot elektronisko izsoļu vietnē pieejamo rīku.
   7. Informāciju par autorizēšanu dalībai izsolē izsoles rīkotājs reģistrētam lietotājam nosūta elektroniski uz elektronisko izsoļu vietnē reģistrētam lietotājam izveidotu kontu.
   8. Autorizējot personu izsolei, katram solītājam izsoļu vietnes sistēmā automātiski izveido unikālu identifikatoru.
   9. Izsoles organizācija nav tiesīga līdz izsoles sākumam sniegt informāciju par izsoles pretendentiem.
   10. Pretendenti izsoles Noteikumus var saņemt lejupielādējot tos no mājas lapas <https://liepaja-sez.lv/lv/iepirkumi-un-izsoles/> sadaļā “Izsoles un sludinājumi” vai iesniedzot rakstveida iesniegumu, nosūtot to uz e-pastu [lsez@lsez.lv](mailto:lsez@lsez.lv).
6. **IZSOLES NORISE**
   1. Izsole sākas un noslēdzas **elektronisko izsoļu vietnē** <https://izsoles.ta.gov.lv> **norādītajā datumā un laikā**.
   2. Izsolei autorizētie dalībnieki drīkst izdarīt solījumus visā izsoles norises laikā.
   3. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par 5 (piecām) minūtēm.
   4. Ja pēdējās stundas laikā pirms izsoles noslēgšanas tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbadienas plkst. 13.00.
   5. Pēc izsoles noslēgšanās solījumus nereģistrē un elektronisko izsoļu vietnē tiek norādīts izsoles noslēguma datums, laiks un pēdējais izdarītais solījums.
   6. Izsoles organizētājs var pārtraukt izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu. Paziņojumu par izsoles pārtraukšanu publicē elektronisko izsoļu vietnē.
   7. Pēc izsoles slēgšanās sistēma automātiski sagatavo izsoles aktu, kuru Komisija iesniedz apstiprināšanai 7 (septiņu) darba dienu laikā pēc izsoles noslēguma.
   8. Izsole tiek atzīta par nenotikušu un nodrošinājums netiek atmaksāts nevienam no izsoles dalībniekiem, ja neviens no viņiem nav pārsolījis izsoles sākumcenu.
7. **IZSOLES REZULTĀTU APSTIPRINĀŠANA UN LĪGUMA SLĒGŠANAS KĀRTĪBA**
   1. Izsoles gaitu un lēmumu par izsoles rezultātiem, kā arī sistēmas automātiski sagatavoto izsoles akta informāciju komisija atspoguļo izsoles protokolā. Komisija sagatavo protokolu 7 (septiņu) darba dienu laikā pēc izsoles noslēguma.
   2. Komisijas kompetencē nav pieņemt lēmumu par Izsoles uzvarētāju un Preces Pirkuma līguma noslēgšanu izsoles rezultātā (lēmumu par publiskas personas mantas atsavināšanu) vai jebkādi ietekmēt šāda lēmuma saturu. Komisija veic tehnisku Izsoles dalībnieku atbilstības Izsoles noteikumiem izvērtēšanu un protokola sagatavošanu, komisijas sagatavotajam Izsoles protokolam ir ieteikuma un konsultatīvs raksturs.
   3. Izsoles rezultātus, izvērtējot izsoles protokolā norādīto, apstiprina Liepājas speciālās ekonomiskās zonas pārvaldnieks.
   4. Pēc Izsoles rezultātu apstiprināšanas Komisija Izsoles dalībniekam, kurš nosolījis augstāko cenu, nosūta paziņojumu par izsoles rezultātiem un uzaicinājumu noslēgt Preces pirkuma līgumu.
   5. Izsoles rezultātus publicē izsoles rezultātu Pārvaldes oficiālajā tīmekļa vietnē [Liepājas SEZ https://liepaja-sez.lv/](file:///C:\Users\Viesturs\AppData\Roaming\Microsoft\Word\Liepājas%20SEZ%20https:\liepaja-sez.lv\)) sadaļā “Iepirkumi un izsoles”.
   6. Izsoles dalībniekam, kurš nosolījis augstāko cenu, 10 (desmit) darba dienu laikā pēc paziņojuma saņemšanas jānoslēdz Preces Pirkuma līgums ar Pārvaldi saskaņā ar Noteikumu 2.pielikumu.
   7. Ja Preces nosolījušais dalībnieks šo noteikumu 7.6.punktā noteiktajā termiņā nav noslēdzis Preces Pirkuma līgumu, viņš zaudē tiesības uz nosolīto Preci. Izsoles nodrošinājums attiecīgajam dalībniekam netiek atmaksāts.
   8. Ja nosolītājs noteiktajā laikā nav noslēdzis Preces Pirkuma līgumu, Pārvalde par to informē izsoles dalībnieku, kurš nosolījis nākamo augstāko cenu un šim izsoles dalībniekam ir tiesības 5 (piecu) darba dienu laikā no paziņojuma saņemšanas dienas paziņot izsoles rīkotājam par Preču pirkšanu par paša solīto augstāko cenu.
   9. Ja 7.8.punktā noteiktais izsoles dalībnieks no Preces pirkuma atsakās, izsole tiek uzskatīta par nenotikšu. Dalībniekam, kurš atteicies no pirkuma līguma noslēgšanas, nodrošinājums netiek atmaksāts.
   10. Pirkuma līguma projekts tiek apstiprināts kopā ar šiem Noteikumiem.
8. **NENOTIKUŠĀS IZSOLES**
   1. Komisija pieņem lēmumu par izsoles atzīšanu par nenotikušu:
      1. ja uz izsoli nav autorizēts neviens izsoles dalībnieks;
      2. ja izsole bijusi izziņota, pārkāpjot šos noteikumus vai Publiskas personas mantas atsavināšanas likuma nosacījumus;
      3. ja tiek noskaidrots, ka nepamatoti noraidīta kāda dalībnieka piedalīšanās izsolē, vai nepareizi noraidīts kāds pārsolījums;
      4. ja neviens izsoles dalībnieks, kurš nosolījis izsolāmo Preci, nav parakstījis izsolāmās Preces pirkuma līgumu;
      5. ja netiek pārsolīta izsoles sākumcena;
      6. ja neviens no izsoles dalībniekiem, kurš atzīts par nosolītāju, neveic pirkuma maksas samaksu šajos noteikumos norādītajā termiņā;
      7. augstāko cenu nosolījusi persona, kurai nav bijušas tiesības piedalīties izsolē.
9. **NOSLĒGUMA JAUTĀJUMI**

Pretendenti un izsoles dalībnieki var iesniegt sūdzību par Komisijas darbībām, lēmumiem vai par izsoles rezultātiem Pārvaldes pārvaldniekam ne vēlāk kā 5 (piecu) darba dienu laikā no izsoles rezultātu paziņošanas dienas - publicēšanas Pārvaldes oficiālajā tīmekļa vietnē <https://liepaja-sez.lv/> sadaļā “Iepirkumi un Izsoles”.


Pielikumā:

1. pielikums – Teritorijas plāns;
2. pielikums – Līguma projekts.

**1.pielikums**

**Teritorijas plāns**

**Brīvības iela 94C, Liepāja**

******

2. pielikums

**PIRKUMA LĪGUMS Nr.\_\_\_\_\_\_**

Liepājā, 2025. gada \_\_\_\_. \_\_\_\_\_\_\_\_\_\_\_

**Liepājas speciālās ekonomiskās zonas pārvalde,** vienotais reģistrācijas numurs LV90000329402, turpmāk – Pārdevējs, tās pārvaldnieka Ulda Hmieļevska personā, kurš rīkojas uz Ministru kabineta 1997. gada 23. septembra noteikumu Nr.336 “Liepājas speciālās ekonomiskās zonas pārvaldes nolikums” pamata, no vienas puses, un

**\_\_\_\_\_\_\_\_\_\_\_\_\_\_\_**, vienotais reģistrācijas numurs \_\_\_\_\_\_\_\_\_\_\_, turpmāk – Pircējs, kuru uz statūtu pamata pārstāv \_\_\_\_\_\_\_\_\_, no otras puses, katrs atsevišķi/ kopā saukti arī – puse/ puses, pamatojoties uz Pārdevēja organizētās kustamās mantas - piegružotas grunts ar ražošanas blakusproduktu un atkritumu piejaukumu – izsoles, ID Nr. LSEZ IZS 2025/7, rezultātiem, noslēdza šādu pirkuma līgumu, turpmāk – līgums, saistošu pušu tiesību un pienākumu pārņēmējiem:

**1. Līguma priekšmets**

1.1. Līgumā noteiktajā kārtībā Pārdevējs pārdod un nodod Pircējam, bet Pircējs pērk un pieņem no Pārdevēja piegružojumu un piegružotu grunti ar ražošanas blakusproduktu un atkritumu piejaukumu, turpmāk – Prece, par cenu, kas ir noteikta Pārdevēja rīkotajā 2025. gada\_\_\_\_\_\_\_ izsolē\_\_\_\_\_\_\_\_\_\_\_\_, atbilstoši Preces tehniskai specifikācijai (izsoles noteikumu 2.pielikums).

**2. Pirkuma maksa**

2.1. Saskaņā ar 2025. gada \_\_\_\_\_ izsoles rezultātiem cena par ***1 t*** (vienu tonnu)Preces noteikta \_\_\_\_\_ EUR (\_\_\_\_\_\_ *euro*) bez pievienotās vērtības nodokļa. PVN tiek piemērots saskaņā ar Pievienotās vērtības nodokļa likumu rēķina izrakstīšanas dienā.

2.2. Pirms izsoles Pircējs, kā izsoles dalībnieks ir iemaksājis Pārdevēja norēķinu kontā nodrošinājumu \_\_\_\_\_\_\_ EUR (\_\_\_\_\_\_\_) apmērā. Pircēja pirms izsoles iemaksātais nodrošinājums ir ieskaitīts Pirkuma summā.

2.3. Samaksa par Preci tiek veikta atbilstoši faktiskajam saņemtās preces apjomam un Līguma 2.1.punktā noteiktajai cenai par 1 (vienu) tonnu Preces.

**3.** **Samaksas noteikumi**

3.1. Pircējs apņemas samaksāt par Preci pēc katras Preces kravas izvešanas 5 (piecu) darba dienu laikā, skaitot no akta/pavadzīmes izrakstīšanas dienas. Samaksas atskaites termiņš iestājas nākošajā dienā pēc preču pavadzīmes izrakstīšanas. Pirkuma maksa tiek uzskatīta par saņemtu dienā, kad tā saņemta pārdevēja norādītajā bankas kontā.

3.2. Ja netiek ievērots Līguma 3.1.punktā noteiktais apmaksas termiņš, Pārdevējam ir tiesības aprēķināt Pircējam līgumsodu 0,5% apmērā no savlaicīgi nesamaksātās summas par katru nokavēto dienu, taču ne vairāk kā 10% no savlaicīgi nesamaksātas summas.

3.3. Īpašuma tiesības uz Preci pāriet pircējam pēc pavadzīmē norādītās summas pilnīgas samaksas.

3.4. Līgumsoda samaksa neatbrīvo pircēju no zaudējumu segšanas un līguma izpildes pienākuma.

**4. Preces pārdošanas kārtība**

4.1. Kopējais Preces apjoms līguma ietvaros saskaņā ar izsoles noteikumos noteikto ir aptuveni 50 000 m³. Pārdevējs negarantē Pircējam noteiktu Preces apjomu, savukārt Izsoles dalībniekam – Pircējam nav pienākums iegādāties noteiktu Preces apjomu.

4.2. Preces saņemšana (izvešana) uzsākama ne vēlāk kā 2 (divu) mēnešu laikā no Līguma noslēgšanas pēc nepieciešamo VVD atļauju saņemšanas.

4.3. Preces saņemšana (izvešana) veicama viena gadu laikā no līguma noslēgšanas brīža vai līdz brīdim, kad Prece vairs nav pieejama. Pusēm vienojoties šis termiņš var tikt pagarināts.

4.4. Preces saņemšanu (izrakšanu), iekraušanu un izvešanu no Pārvaldes īpašuma Izsoles pretendentam ir pienākums iepriekš saskaņot ar Pārdevēju un Valsts vides dienestu.

4.5. Puses vienojas, ka Pircējs veic Preces saņemšanu/iekraušanu/izvešanu adresē – Brīvības ielā 94C, Liepājā.

4.6. Preces saņemšanu (izrakšanu), iekraušanu un izvešanu no Pārvaldes īpašuma Izsoles pretendents veic par saviem līdzekļiem un ar savu tehnisko aprīkojumu, atbilstoši Pārdevēja un Valsts vides dienesta norādījumiem.

4.5. Pēc katras Preces kravas nodošanas Pircējam Pārdevējs ne vēlāk kā 2 darba dienu laikā izraksta preču pavadzīmi, kuru Pircēja Pārstāvim ir pienākums parakstīt, norādot amata nosaukumu, paraksta atšifrējumu un apliecinot pilnvarojumu uz preču pavadzīmes.

4.6. Par Preces saņemšanas datumu tiek uzskatīta diena, kurā Prece iekrauta transportlīdzeklī nogādāšanai uz Pircēja noliktavu vai citu Pircēja izvēlētu vietu.

**5. Apliecinājumi un atbildība**

5.1. Pircējs garantē, ka samaksās Pirkuma summu par katru izvesto Preces kravu līgumā noteiktajā termiņā. Pircējs pirms Preces izvešanas uzsākšanas iesniedz Pārdevējam bankas maksājuma garantiju par punktā 4.1. noteiktā gada minimālā izvedamā apjoma vērtību saskaņā ar noteikto līguma cenu.

5.2. Visi riski par Preces bojāeju, bojājumu, nozagšanu un nozaudēšanu pāriet no Pārdevēja uz Pircēju sākot ar brīdi, kad Prece ir iekrauta transporta līdzeklī Preces nogādāšanai uz Pircēja noliktavu vai citu Pircēja izvēlētu vietu.

5.3. Pircējs apņemas Pārdevēja teritorijā ievērot drošības tehnikas, darba aizsardzības un ugunsdrošības noteikumus.

5.4. Ja Preces izrakšanas, iekraušanas vai izvešanas laikā Pircējs nodara infrastruktūras elementu, cauruļvadu, kabeļu bojājumus, Pircējs tos novērš par saviem līdzekļiem, iepriekš saskaņojot ar Pārdevēju un trešajām personām, kuru īpašumam nodarīts bojājums.

5.5. Pēc Preces izrakšanas, iekraušanas vai izvešanas darbu pabeigšanas Pircējs nodrošina, ka Teritorija, no kuras ņemta Prece ir attīrīta no Preces izrakšanas, iekraušanas un izvešanas laikā radušiem atkritumiem, neizmantotiem materiāliem, u.c. piegružojuma.

5.6. Pircējs veicot jebkuras darbības ar Preci apņemas ievērot Izsoles noteikumos (it sevišķi punktos 2.5. un 2.8.) noteiktos nosacījumus un ierobežojumus.

5.7. Pircējs pēc Pārdevēja pārstāvja pieprasījuma iesniedz dokumentu kopijas, kas apliecina, ka Pircējs ir veicis Preces sastāvā esošo atkritumu nodošanu atkritumu apsaimniekotājam, kas Valsts vides dienestā ir saņēmis atbilstošu atļauju.

5.8. Veicot jebkādas darbības ar Preci, Pircējs uzņemas visus normatīvajos aktos, valsts un pašvaldības institūciju normatīvajos aktos paredzētos darba aizsardzības, ugunsdrošības noteikumu nodrošināšanas pienākumus.

5.9. Preces pārvietošanu Pircējs veic ar piemērotiem transportlīdzekļiem, kas nodrošina kravas (Preces) neizbārstīšanos.

5.10. Pārdevējs ir tiesīgs liegt Pircējam veikt Preces izrakšanu un izvešanu, ja Pircējs nav norēķinājies par iepriekšējo Preces kravu Līgumā noteiktajā termiņā.

* 1. Ja, veicot jebkādas darbības ar Preci, tiek atrasta cilvēka veselībai un dzīvībai bīstama lieta vai viela, tad Pircējam nekavējoties jāveic attiecīgie drošības pasākumi, piemēram, to atrašanās vietas norobežošana, Preces rakšanas vai iekraušanas pārtraukšana, ja nepieciešams - evakuācija. Attiecīgie pasākumi, iepriekš saskaņojami ar Pārdevēju. Izmaksas par bīstamības likvidēšanu sedz Pircējs.
  2. Preces izrakšana, iekraušana un izvešana veicama, netraucējot trešo personu darbību Preces atrašanās vietā.

**6. Strīdu izšķiršana**

6.1. Visas domstarpības, kas saistītas ar šo līgumu, puses risina pārrunu ceļā.

6.2. Katra puse ir tiesīga rakstveidā nosūtīt pretenziju otrai pusei uz šajā līgumā norādīto juridisko adresi. Pretenzijai ir jābūt pamatotai un apliecinātai ar dokumentiem. Puses vienojas, ka pretenzijas tiks izskatītas ne ilgāk kā 10 (desmit) dienu laikā no to saņemšanas brīža.

6.3. Pušu saistības, kas izriet no šī līguma, apspriežamas pēc Latvijas Republikas normatīvajiem aktiem.

6.4. Ja viena mēneša laikā no strīda rašanās brīža puses nevar vienoties, strīdus izšķir Latvijas Republikas vispārējās jurisdikcijas tiesā, atbilstoši piekritībai.

**7. Līguma termiņš un izbeigšana**

7.1. Līgums stājas spēkā ar tā abpusējas parakstīšanas dienu un ir spēkā līdz tā pilnīgai izpildei.

7.2. Līgumu var izbeigt pēc abu Pušu savstarpējas rakstiskas vienošanās.

7.3. Pārdevējs ir tiesīgs vienpusējā kārtā izbeigt līgumu nemaksājot līgumsodu un neatlīdzinot zaudējumus, ja Pircējs Līguma izpildes gaitā kļuvis par nodokļu parādnieku vai ir pasludināts Pircēja maksātnespējas process, apturēta vai pārtraukta tās saimnieciskā darbība, uzsākta tiesvedība par Pircēja bankrotu, izņemot, ja ierosināts Pircēja tiesiskās aizsardzības process.

7.4. Ja līgums tiek izbeigts, pamatojoties uz 7.3 un 7.7.punktu, pārdevējs nosūta par to rakstisku paziņojumu pircējam. Līgums tiek uzskatīts par izbeigtu pārdevēja noteiktajā termiņā, kas nevar būt īsāks par 5 (piecām) darba dienām no vēstules nosūtīšanas dienas.

7.5. Pārdevējs ir tiesīgs nekavējoties vienpusējā kārtā izbeigt līgumu nemaksājot līgumsodu un neatlīdzinot zaudējumus, ja līgumu nav iespējams izpildīt tādēļ, ka līguma izpildes laikā Pircējam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

7.6. Pārdevējs ir tiesīgs vienpusējā kārtā izbeigt līgumu nemaksājot līgumsodu un neatlīdzinot zaudējumus, ja Pircējs nav norēķinājies par Preci Līgumā noteiktajā kārtībā un novērsis maksājuma kavējumu 2 darba dienu laikā pēc Pārdevēja atgādinājuma saņemšanas.

7.7. Pārdevējs ir tiesīgs vienpusējā kārtā izbeigt līgumu nemaksājot līgumsodu un neatlīdzinot zaudējumus, ja Pircējs pārkāpj vai nepilda būtiskus Līgumā un Izsoles noteikumos paredzētos pienākumus.

7.8. Pārdevējs ir tiesīgs vienpusējā kārtā izbeigt līgumu nemaksājot līgumsodu un neatlīdzinot zaudējumus, ja objektīvu apstākļu dēļ turpmāka Preces pārdošana vairs nav iespējama, iepriekš nosūtot Pircējam rakstveida paziņojumu.

**8. Konfidencialitāte**

8.1. Līguma noteikumi, kā arī informācija, kas saistīta ar pušu sadarbību vai kas pušu rīcībā nonākusi līguma izpildes rezultātā, uzskatāma par pušu komercnoslēpumu, un tā bez iepriekšējas rakstiskas otras puses piekrišanas nav izpaužama trešajām personām līguma darbības laikā un pēc tam. Šis pienākums neattiecas uz informāciju, kura ir publiski pieejama, kā arī informāciju, kas atklājama attiecīgām valsts institūcijām saskaņā ar spēkā esošajiem normatīvajiem aktiem, ja tā tiek sniegta šīm institūcijām.

8.2. Saņemto vienas puses komercnoslēpumu saturošo informāciju otra puse apņemas izmantot vienīgi līguma 1.1.punktā norādītajam mērķim, ievērojot pušu komercintereses un šo konfidencialitātes pienākumu.

**9. Personas datu aizsardzība**

9.1. Puses apliecina, ka tās ir informētas, ka vienas puses iesniegtos personas datus, ja tas nepieciešams līguma izpildei, drīkst apstrādāt tikai saskaņā ar līguma priekšmetu, līgumā noteiktajā apjomā, uz līguma darbības termiņu un tikai saskaņā ar spēkā esošo tiesību aktu prasībām.

9.2. Puses apņemas nodrošināt spēkā esošajiem tiesību aktiem atbilstošu aizsardzības līmeni otras puses iesniegtajiem personas datiem.

9.3. Puses apņemas nenodot tālāk trešajām personām otras puses iesniegtos personas datus. Ja saskaņā ar spēkā esošajiem tiesību aktiem pusēm var rasties šāds pienākums, tās pirms personas datu nodošanas informē par to otru pusi, ja vien to neaizliedz spēkā esošie tiesību akti.

9.4. Katra no pusēm patstāvīgi ir atbildīga Datu subjekta priekšā par personas datu aizsardzības un apstrādes noteikumu neievērošanu un, ja tiek konstatēta puses atbildība, pusei jāapmierina Datu subjekta prasījumi saistībā ar personas datu pārkāpumu un tā novēršanu, kā arī jāapmaksā ar personas datu pārkāpumu saistītie administratīvie sodi  un jāatlīdzina ar tiesas spriedumu piespriestās zaudējumu summas.

9.5. Puses apņemas iznīcināt otras puses iesniegtos personas datus, tiklīdz izbeidzas nepieciešamība tos apstrādāt.

**10. Sankciju klauzula**

10.1. Puses, parakstot Līgumu, apliecina, ka Līguma izpildē ievēros starptautiskās sankcijas un nacionālās sankcijas (tai skaitā tādas Ziemeļatlantijas līguma organizācijas dalībvalsts sankcijas, kuras saskaņā ar Latvijas Bankas normatīvajiem noteikumiem būtiski ietekmē finanšu un kapitāla tirgus dalībnieku vai finanšu un kapitāla tirgus intereses) Starptautisko un Latvijas Republikas nacionālo sankciju likuma un uz tā pamata izdotu tiesību aktu izpratnē (turpmāk – Sankcijas) un veiks visas nepieciešamās darbības, lai nodrošinātu, ka Pušu sadarbība ar to apakšuzņēmējiem neradītu otrai Pusei nekādus papildu Sankciju riskus, tostarp, bet ne tikai, nodrošinot Pušu sadarbību ar tādiem apakšuzņēmējiem, kuru dalībnieku vai akcionāru struktūra ir skaidra un pārbaudāma.

10.2. Pusēm ir pienākums nekavējoties pienācīgā kārtībā informēt otru Pusi, ja tas ir konstatējis tādu Sankciju pārkāpumu savā vai savu apakšuzņēmēju darbībā vai kāda no valdes vai padomes locekļu, tiešo vai netiešo dalībnieku, akcionāru, patieso labuma guvēju saistību ar Sankcijām vai paša Puses vai iepriekšminēto ar viņu saistīto personu apsūdzēšanu vai sodīšanu Eiropas Savienībā saistībā ar noziedzīgi iegūtu līdzekļu legalizāciju, terorismu vai tā finansēšanu, stratēģiskās nozīmes preču aprites pārkāpumiem.

10.3. Pircējam ir pienākums pēc Pārdevēja pieprasījuma, lai Pārdevējs varētu pārliecināties par Sankciju ievērošanu, ne vēlāk kā 5 (piecu) darba dienu, ja Puse nav vienojušies par citu termiņu, laikā sniegt Pārdevējam patiesu informāciju (fiziskajām personām – vārds, uzvārds, dzimšanas gads, pilsonības valsts; juridiskajām personām – nosaukums, reģistrācijas valsts, reģistrācijas numurs) par valdes vai padomes locekļiem, tiešajiem vai netiešajiem dalībniekiem, akcionāriem, patiesajiem labuma guvējiem vai personām, kas citādi faktiski kontrolē Izpildītāju;

**11. Citi noteikumi**

11.1.Jebkuri līguma grozījumi un papildinājumi tiek noformēti rakstiski un pēc parakstīšanas tiek pievienoti šim līgumam kā tā neatņemama sastāvdaļa.

11.2. Pircējs nav tiesīgs bez pārdevēja rakstiskas piekrišanas pilnīgi vai daļēji nodot šajā līgumā noteiktās tiesības un pienākumus trešajām personām.

11.3. Par izmaiņām rekvizītos puses nekavējoties rakstiski informēs viena otru ar vēstuli, kuru parakstījusi attiecīgās puses persona ar pārstāvības tiesībām (paraksta tiesīgā persona) uzņēmumā.

11.4. Jautājumus, kas šajā līgumā nav atrunāti, puses risina atbilstoši Latvijas Republikā spēkā esošajiem normatīvajiem aktiem.

11.5. Puses nosaka šādus pārstāvjus ar Līguma izpildi saistītu jautājumu risināšanai:

11.5.1. Pārdevēja pilnvarotais pārstāvis – Viesturs Romanovs, e-pasts [viesturs.romanovs@lsez.lv](mailto:viesturs.romanovs@lsez.lv), tālr. 26795153;

11.5.2. Pircēja pilnvarotais pārstāvis – \_\_\_\_\_\_\_\_\_\_.

11.6. Pircējs nodrošina Līguma 11.5.2. punktā minētās personas informēšanu, ka tās personas dati tiek nodoti Pārdevēja rīcībā un tiek izmantoti tikai šī Līguma izpildei un netiek nodoti citām ar Līguma izpildi nesaistītām personām. Pircējs apņemas nekavējoties informēt Pārdevēju par izmaiņām Līguma 11.5.2. punktā minētās personas datos.

11.7. Visi no Līguma izrietošie paziņojumi, lūgumi, pieprasījumi, pretenzijas un cita informācija nosūtāma otrai Pusei pa pastu vai e–pastu.

11.8. Līgums ir sastādīts latviešu valodā, divos eksemplāros, katrai pusei pa vienam eksemplāram, kuriem abiem ir vienāds juridiskais spēks.

**12. Pušu rekvizīti un paraksti**

**PĀRDEVĒJS PIRCĒJS**

|  |  |  |
| --- | --- | --- |
| Liepājas speciālās ekonomiskās zonas pārvalde  Vienotais reģ.Nr.90000329402  Fēniksa iela 4, Liepāja, LV-3401, Latvija  Banka: Swedbank AS  Kods: HABALV22  Konts: LV12HABA0001407037000 |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vienotais reģ.Nr.\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Banka: \_\_\_\_\_\_\_\_\_\_\_\_\_\_\_\_\_\_\_\_\_  Kods: \_\_\_\_\_\_\_\_\_\_\_\_\_\_\_\_\_\_\_\_\_\_\_  Konts: \_\_\_\_\_\_\_\_\_\_\_\_\_\_\_\_\_\_\_\_\_ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uldis Hmieļevskis